Καζιμίρ Μαλέβιτς

Πρώτα χρόνια

Ο Καζιμίρ Μάλεβιτς γεννήθηκε κοντά στο Κίεβο και στο Κυβερνείο του Κιέβου της Ρωσικής Αυτοκρατορίας (σημερινή Ουκρανία). Οι γονείς του, Σεβέριν και Λουντβίκα Μάλεβιτς, ήταν Πολωνοί στην εθνική τους καταγωγή, ενώ ο ίδιος βαπτίστηκε στην Ρωμαιοκαθολική εκκλησία. Ο πατέρας του διεύθυνε ένα εργοστάσιο ζάχαρης. Ο Καζιμίρ ήταν το πρώτο από τα 14 παιδιά της οικογένειας, εκ των οποίων μόνον 9 επέζησαν μέχρι την ενηλικίωση. Η οικογένεια του μετακινούνταν συχνά και πέρασε το μεγαλύτερο μέρος της παιδικής του ηλικίας σε χωριά της Ουκρανίας μέσα σε φυτείες ζαχαρότευτλων, μακρυά από τα καλλιτεχνικά κέντρα. Μέχρι την ηλικία των 12 ετών δε γνώριζε τίποτε για τους επαγγελματίες καλλιτέχνες, αν και η τέχνη ήταν ο περίγυρός της παιδικής του ηλικίας. Του άρεσαν ιδιαίτερα οι διακοσμήσεις που έβλεπε στις αγροτικές περιοχές, σε τοίχους και κουζίνες. Ο ίδιος είχε καταφέρει να ζωγραφίζει σε χωριάτικο στυλ. Σπούδασε σχέδιο στο Κίεβο από το 1895 έως το 1896.

Ημερομηνία γέννησης

Πρόσφατα Ουκρανοί ιστορικοί τέχνης προσδιόρισαν με ακρίβεια την ημερομηνία γέννησης του καλλιτέχνη: 23 Φεβρουαρίου, 1879. Ο καθηγητής D. Gorbachev, στο βιβλίο που εξέδωσε το 2006 Malevich and Ukraine, (δημοσιεύτηκε στο Κίεβο) αποκαλύπτει πλήθος από νέες βιογραφικές λεπτομέρειες. Ο Γάλλος ιστορικός τέχνης Αντρέι Νάκοφ επαναπροσδιόρισε το έτος γέννησης του Μάλεβιτς ως το 1879 (και όχι 1878), και επιχειρηματολόγησε για την επαναφορά της Πολωνικής προφοράς του ονόματός του.

Το έργο του

Από το 1896 έως το 1904 ο Κάζιμιρ Μάλεβιτς έζησε στο Κουρσκ. Το 1904, μετά τον θάνατο του πατέρα του, μετακόμισε στη Μόσχα. Σπούδασε στη Σχολή Ζωγραφικής, Γλυπτικής και Αρχιτεκτονικής της Μόσχας από το 1904 έως το 1910 και στο στούντιο του Φεντόρ Ρερμπέργκ στη Μόσχα (το ίδιο διάστημα). Το 1911 συμμετείχε στη δεύτερη έκθεση της ομάδας Σογιούζ Μαλαντόζι (Ένωση των Νέων) στην Αγία Πετρούπολη, μαζί με τον Βλαντιμίρ Τάτλιν και, το 1912, η ομάδα πραγματοποίησε την τρίτη της έκθεση, η οποία περιελάμβανε έργα της Αλεξάντρας Έκστερ, του Τάτλιν και άλλων. Το ίδιο έτος συμμετείχε σε μια έκθεση της κολλεκτίβας Ουρά του γαϊδάρου στη Μόσχα. Την εποχή εκείνη τα έργα του είχαν επηρεαστεί από τη Ναταλία Γκοντσαρόβα και τον Μιχαήλ Λαριόνοφ, Ρώσους αβάν γκαρντ ζωγράφους που ενδιαφέρονταν ιδιαίτερα για τη ρωσική λαϊκή τέχνη που ονομαζόταν λούμποκ. Τον Μάρτιο του 1913 μια μεγάλη έκθεση με τους πίνακες του Αριστάρκ Λεντούλοφ άνοιξε στη Μόσχα. Ο αντίκτυπος αυτής της έκθεσης μπορούσε να συγκριθεί με αυτή του Πωλ Σεζάν στο Παρίσι το 1907, καθώς όλοι οι βασικοί Ρώσοι καλλιτέχνες της αβάν γκαρντ της εποχής εκείνης (περιλαμβανομένου και του Μάλεβιτς) αμέσως απορρόφησαν τις αρχές του Κυβισμού και άρχισαν να τις χρησιμοποιούν στα έργα τους. Ήδη τον ίδιο χρόνο η φουτουριστική όπερα Νίκη Πάνω από τον Ήλιο με σκηνικά του Μάλεβιτς έγινε μια μεγάλη επιτυχία. Το 1914 ο Μάλεβιτς παρουσίασε τα έργα του στο Salon des Independants στο Παρίσι μαζί με τους Αλεξάντερ Αρχιπένκο, Σόνια Ντελονιέ, Αλεξάντρα Έκστερ και Βαντίμ Μέλλερ, μεταξύ άλλων. Ο Μάλεβιτς επίσης εικονογράφησε μαζί με τον Πάβελ Φιλόνοφ, τα Επιλεγμένα Ποιήματα με Υστερόγραφο, 1907-1914 του Βέλιμιρ Χλεμπνίκοφ και ένα άλλο έργο του Χλεμπνίκοφ το 1914 με τίτλο Βοή! Γάντια, 1908-1914, με τον Βλαντιμίρ Μπουρλιούκ.